УэрэджыIакIуэ ныбжьыщIэхэр
Шэджэм районым и уэрэджыIакIуэ ныбжьыщIэхэм Къэбэрдей-Балъкъэр Республикэм и лIыкIуэу зыкъыщагъэлъэгъуащ Псыхуабэ щекIуэкIа «Гъэм и зэманхэр» епщIанэ дунейпсо зэпеуэм.
ИнджылызыбзэкIэ уэрэд екIуу зэдыжызыIа Мамбэтхэ Айдан, Камилэ, Наидэ, Идар сымэ «Ансамблхэр» Iыхьэм япэ увыпIэмрэ «ябгъэдэлъ зэфIэкIым папщIэ» саугъэт хэхамрэ хуагъэфэщащ.
Шэджэмдэсхэр пашэ щыхъуащ «Эстрадэ уэрэд» Iыхьэми. Япэ увыпIэр къихьащ Дау Аминэ, етIуанэ увыпIэр Мамбэт Наидэрэ Алэкъей Аланэрэ къахьащ, Мамбэт Идар ещанэ хъуащ.
ЩIалэхэмрэ хъыджэбзхэмрэ утыку зэритынум хуигъэхьэзыращ Шэджэм районым и музыкэ школым хорым, уэрэд жыIэным щыхуэзыгъасэ Ромащенкэ Оксанэ.
«КъэкIуэнур — ныбжьыщIэхэм!» сабий псапащIэ фондым хабзэ хъуауэ къызэригъэпэщ зэпеуэм хэтащ Украинэм, Куржым, Ростов областым, Ставрополь крайм, Къэрэшей-Шэрджэс, Къэбэрдей-Балъкъэр республикэхэм щыщ уэрэджыIакIуэ ныбжьыщIэу 250-рэ.
КIарэ Элинэ.
